b'\n_START_ARTICLE_\nKap\xc4\xb1kulu\n_START_PARAGRAPH_\nKap\xc4\xb1kulu oli Osmanien valtakunnan vakinainen armeija, jota itse sulttaani johti._NEWLINE_Osmanien valtakunnan aiempi armeija oli palkka-armeija, joka k\xc3\xa4vi ajan my\xc3\xb6t\xc3\xa4 liian kalliiksi yll\xc3\xa4pit\xc3\xa4\xc3\xa4. Samoin palkka-armeijan johtajat timarit k\xc3\xa4yttiv\xc3\xa4t joukkojaan poliittisen vaikutusvallan saamiseksi ja k\xc3\xa4viv\xc3\xa4t vaaraksi sulttaanille. 1300-luvun puoliv\xc3\xa4liss\xc3\xa4 sulttaani Murad I kokosi oman armeijansa k\xc3\xa4ytt\xc3\xa4en oikeutta viidesosaan sotasaaliista. Murad tulkitsi my\xc3\xb6s sotavankien kuuluvan sotasaaliiseen ja muodosti heist\xc3\xa4 oman armeijansa kap\xc4\xb1kulun. Alkuper\xc3\xa4iset kap\xc4\xb1kulu-sotilaat olivat siis vangiksi saatuja islamin uskoon k\xc3\xa4\xc3\xa4nnytettyj\xc3\xa4 sotavankeja. Kap\xc4\xb1kulun kuuluisin osa oli janitsaarit, mutta armeijaan kuului muitakin joukkotyyppej\xc3\xa4 kuten mm. baltac\xc4\xb1, pertuskajoukot ja sipahi-ratsuv\xc3\xa4ki. Kap\xc4\xb1kulu-joukkojen lukum\xc3\xa4\xc3\xa4r\xc3\xa4 kasvoi nopeasti ja siit\xc3\xa4 tuli osmanien armeijan t\xc3\xa4rkein osa. My\xc3\xb6hemmin kap\xc4\xb1kulu tuli tarkoittamaan yleisesti vakinaista v\xc3\xa4ke\xc3\xa4. Ennen Kapikulu-joukkoja, Osmanien armeija koostui l\xc3\xa4hinn\xc3\xa4 jalkav\xc3\xa4est\xc3\xa4 ja "m\xc3\xbcsellemeista". N\xc3\xa4it\xc3\xa4 joukkoja tukivat ratsuv\xc3\xa4ki, azapit, voynukit, martolot ja kerahorit.'